33 in hof oor gewelddadige betogings in Plet | Netwerk24
Deur Jackie Kruger 09 Julie 2019 16:25
Altesame 33 mense wat in verband met die gewelddadige betogings verlede week in Plettenbergbaai in die Suid-Kaap in hegtenis geneem is, het Maandag in drie verskillende sake in die plaaslike landdroshof verskyn.
Sewe van die beskuldigdes, wat op aanklagte van openbare geweld en huisbraak teregstaan, sal tot hul volgende verskyning op 2 Augustus in aanhouding bly wanneer hulle formeel om borgtog aansoek sal doen, sê sers. Chris Spies, 'n polisiewoordvoerder, in 'n verklaring.
Nog sewe, wat in Kwanokuthula op aanklagte van huisbraak en diefstal in hegtenis geneem is, is op waarskuwing vrygelaat en sal weer op 14 Augustus in die landdroshof in Plettenbergbaai verskyn.
Die polisie het vroeër aangedui dat 81 mense aanvanklik gedurende die oproer in hegtenis geneem is. Baie van die verdagtes is vrygelaat weens 'n gebrek aan getuienis in dié stadium, maar kan weer later in hegtenis geneem word.
Volgens Spies hou die onlustepolisie steeds 'n wakende oog in die gebied. Die eenheid sal in die gebied bly totdat die situasie gestabiliseer het.
*Die protesoptrede het verlede week Dinsdag in die omgewing van die N2 in Plettenbergbaai uitgebreek. Die pad is Saterdag weer vir verkeer oopgestel.